次韵陳景齋糾掾題品山齋數石之作
作者：敖陶孫
朝代：宋

paragraphs: 吾山何足誇，君語煩專送。
姿爲丘壑媚，意重璆琳貢。
芥胸劃玲瓏，瞇眼豁塵瞀。
白雲足怡悅，明月得簸弄。
居然衛霍近，頓壓鄒魯鬨。
故人真陽守，遺補臞庵空。
數株立拏螭，一笑慰歌鳳。
緬思昔牛李，競勢急鞿鞚。
能令山崒硉，所欠腹空洞。
那知負之走，更使逐者衆。
誰言山上山，竟作夢中夢。
老衰本無欲，標榜聊取衷。
獨憐伏虎雄，必得飲羽中。
荆室雖苟完，漢儀亦多傯。
君能載酒來，我願共飯甕。